钦定古今图书集成/理学汇编/学行典/第176卷 > 《胡侍御建志道堂号舍记》明·陈尧
## 钦定古今图书集成/理学汇编/学行典/第176卷 > 《胡侍御建志道堂号舍记》明·陈尧

侍御胡公，奉天子玺书，来督两淮盐政，威行惠流。按
部之暇，属意文教，所至辄进校官弟子员，考德试艺
道之训，辞士蒸蒸奋起，咸知向方。藐兹海陬，蔚为声
教之国，於戏盛矣！惟通州风气朴茂，百年来民庶且
丰。黉序之间，攻文翰而谈经术者，为他郡冠。第号舍
不备，肄业无所，士晨夕藏修，罔以联朋乐群，良阙典
也。公周览兴咨，意图创始，进周守李侯而谕之。侯拜
稽首曰：“是在予有司充拙，安敢弗亟从事？”询诸州贰
学官，佥应曰“诺。”迺卜文庙西偏及拓千户所隙地，中
为讲堂三闲，左右翼室二闲，前为号舍五十闲，又前
为大门三闲。崇墉岩岩，甬道绳绳，负阴抱阳，土燥材
良，豉如翼如。为时钜观，鸠工三月，聿“观厥成。”尧作而
曰：“嗟多士。”亦知侍御公所以迪教之意乎？夫公厚望
于士，岂曰辞华是竞，而利禄谋焉已也。尚有进于是
者。夫学，立志焉，先矣；夫志，择术焉先矣。《语》云：“志于道
德者，功名不足以累其心；志于功名者，富贵不足以
累其心。”多士无所辨志乎？是故志道德者，上也；志功
名者，次也。志于富贵，“斯不免为乡人矣。士而峨冠博
衣，诵法孔、孟，忍自委于乡人乎？必不然矣”，斯侍御公
所以迪教之意也。公讳植，字立之，南昌人，起家乙未
进士。文章行谊，雅著时望。观此，可以觇其概矣。